月中觀梅花懷月上人
作者：謝逸
朝代：宋

paragraphs: 梅清不受塵，月浄本無垢。
微風更解事，排遣香入牖。
倏思阿明語，清與此花偶。
天資已超軼，况得善師友。
洞然胸明白，欲掃不容帚。
客來相視笑，不知語出口。
平生憎俗人，未語輒先嘔。
不逢屈突生，寧食艾三斗。
乃知我輩中，如師亦稀有。
但想月中梅，作詩清如晝。